CELEX: C2007/170/83
Language: el
Date: 2007-07-21 00:00:00
Title: Υπόθεση F-51/07: Προσφυγή-αγωγή της 30ής Μαΐου 2007 — Bui Van κατά Επιτροπής

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/43
            
         Προσφυγή-αγωγή της 30ής Μαΐου 2007 — Bui Van κατά Επιτροπής
   (Υπόθεση F-51/07)
   (2007/C 170/83)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: Philippe Bui Van (Hettange Grande, Γαλλία) (εκπρόσωποι: S. Rodrigues και R. Albelice, avocats)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων (στο εξής: προσφεύγων) ζητεί από το Δικαστήριο Δημόσιας Διοικήσεως:
   
               —
            
            
               να ακυρώσει την απόφαση της αρμόδιας για τους διορισμούς αρχής (στο εξής: ΑΔΑ) της 5ης Μαρτίου 2007 με την οποία απορρίφθηκε η διοικητική του ένσταση·
            
         
               —
            
            
               να ακυρώσει την απόφαση του γενικού διευθυντή του Κοινού Ερευνητικού Κέντρου (ΚΕΚ) της 4ης Οκτωβρίου 2006 καθόσον ανακατατάσσει τον προσφεύγοντα στον βαθμό AST 3, κλιμάκιο 2, ενώ αρχικά είχε καταταγεί στον βαθμό AST 4, κλιμάκιο 2·
            
         
               —
            
            
               να δείξει στην ΑΔΑ τις συνέπειες της ακυρώσεως των προσβαλλομένων αποφάσεων, στις οποίες περιλαμβάνονται η κατάταξη στον βαθμό AST 4, κλιμάκιο 2, η αναδρομικότητα του ορισμού στον βαθμό AST 4, κλιμάκιο 2, από την ημερομηνία αναλήψεως των καθηκόντων του, η καταβολή της μισθολογικής διαφοράς πλέον τόκων υπερημερίας καθώς και οι συνέπειες για την προαγωγή·
            
         
               —
            
            
               να επιδικάσει στον προσφεύγοντα ένα ευρώ ως συμβολική ικανοποίηση λόγω της ηθικής βλάβης που υπέστη·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, ο οποίος πέτυχε στον γενικό διαγωνισμό EPSO/B/23/04 (1) για την κατάρτιση εφεδρικού πίνακα προσλήψεως τεχνικών υπαλλήλων βαθμού B5/B4, ονομάστηκε δόκιμος υπάλληλος μετά τη θέση σε ισχύ του κανονισμού (ΕΚ, Ευρατόμ) 723/2004 του Συμβουλίου, της 22ας Μαρτίου 2004, για την τροποποίηση του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών (2). Η πρώτη απόφαση της 28ης Ιουνίου 2006 με την οποία κατατάχθηκε στον βαθμό AST 4 ανακλήθηκε και αντικαταστάθηκε με την προσβαλλόμενη απόφαση, η οποία τον κατέταξε στον βαθμό AST 3.
   Προς στήριξη της προσφυγής-αγωγής του, ο προσφεύγων προβάλλει κατ' αρχάς παραβίαση της αρχής της ίσης μεταχειρίσεως και της απαγορεύσεως των δυσμενών διακρίσεων, ιδίως καθόσον ορισμένοι από τους συναδέλφους του που και αυτοί είχαν υποβιβαστεί ανακατέλαβαν τον βαθμό AST 4 όταν περατώθηκε η διαδικασία προ της ασκήσεως προσφυγής.
   Ο προσφεύγων προβάλλει στη συνέχεια πρόδηλη πλάνη εκτιμήσεως, καθώς και παραβίαση των αρχών της βεβαιότητας δικαίου και της προστασίας της δικαιολογημένης εμπιστοσύνης. Θεωρεί ειδικότερα ότι η απόφαση της 28ης Ιουνίου 2006 δεν ανακλήθηκε εντός εύλογης προθεσμίας.
   
      (1)  ΕΕ C 81 A της 31ης Μαρτίου 2004, σ. 17.
   
      (2)  ΕΕ L 124 της 27ης Απριλίου 2004, σ. 1.